text: Erhvervsfolk ønsker flere faglærte unge 
  14 april 2016 kl. 08.42
  På en erhvervskonference i Esbjerg i dag torsdag med beskæftigelsesministeren vil der blive sat fokus på de manglende fagligt uddannede unge 
  "Flere faglærte er en forudsætning for vækst". Sådan lyder overskriften på en erhvervskonference i dag torsdag på Rybners i Esbjerg.
  Her vil en række erhvervsfolk og politikere diskutere mulighederne for at få flere unge i uddannelse, så de kan blive faglærte og dermed få en plads i en virksomhed.
  Beskæftigelsesminister Jørn Neergaard Larsen giver sit besyv med i sit indlæg "Flere faglærte - vi har brug for alle".
  Mange - især mindre virksomheder - er villige til at give unge såkaldt uddannelsesparate unge - en plads. For eksempel gennem en praktikperiode, mesterlære eller en uddannelsesaftale.  
  Konferencen er dermed et venligt "spark" til de - især større - virksomheder, der tøver med at udnytte muligheden for at uddanne unge, så de senere kan udfylde stillinger som faglærte. Stillinger som erhvervslivet savner at få besat.
  Bag konferencen står AMU-Vest, Rybners, DI Sydjylland, Esbjerg Kommune, ProVarde og Esbjerg Erhvervsudvikling.
  